Tablica 2.: Pomoć platnoj bilanci do 31. 12. 2014. (iznosi kapitala u milijardama EUR)

Godine 2013. Vijeće je donijelo drugi program preventivne financijske pomoći Rumunjskoj u iznosu do 2 milijarde EUR. Zahtjevi za isplatu mogu se podnositi do 30. rujna 2015.

Instrument platne bilance ponovno je aktiviran 2008. kao odgovor na međunarodnu gospodarsku i financijsku krizu, a gornja mu je granica povećana s 12 milijardi EUR na 50 milijardi EUR u svibnju 2009. kako bi se EU-u omogućilo da brzo odgovori na svaki budući zahtjev za pomoć platnoj bilanci. Do 31. prosinca 2014. ukupan iznos od 16,6 milijardi EUR izdvojen je za Mađarsku, Latviju i Rumunjsku, od čega je isplaćeno 13,4 milijarde EUR.

Aktivnosti od 31. prosinca 2013.

U siječnju 2015. Latvija je vratila 1 200 milijuna EUR, a Rumunjska je vratila 1 500 milijuna EUR, čime je ukupan preostali iznos kapitala smanjen na 5 700 milijuna EUR.

Detaljne informacije o aktivnostima povezanima s platnom bilancom dostupne su na http://ec.europa.eu/economy_finance/eu_borrower/balance_of_payments/index_en.htm

2.2.MEFS

Uredbom Vijeća (EU) br. 407/2010 od 11. svibnja 2010. uspostavljen je Mehanizam za europsku financijsku stabilnost (MEFS) na temelju članka 122. stavka 2. UFEU-a. MEFS je u cijelosti pokriven proračunom EU-a, a njegov ukupni kreditni kapacitet iznosi do 60 milijardi EUR.

Mogući korisnici pomoći MEFS-a jesu države članice u poteškoćama zbog ozbiljnog pogoršanja međunarodnog gospodarskog i financijskog okruženja. Primjena MEFS-a podliježe obvezama politike u kontekstu gospodarskog i financijskog programa prilagodbe kako je dogovoren u okviru Memoranduma o razumijevanju sklopljenog između Komisije i države članice korisnice, a postupak odlučivanja sličan je onomu u slučaju pomoći platnim bilancama. Komisija, uz savjetovanje s Europskom središnjom bankom (ESB), procjenjuje financijske potrebe i redovno nadzire provedbu programa, najmanje svakih šest mjeseci u vezi s općim uvjetima gospodarske politike programa prilagodbe i svaka tri mjeseca u svrhu provjere toga ispunjuje li država članica uvjete gospodarske politike povezane s pomoći. O svim promjenama programa prilagodbe koje bi mogle biti potrebne raspravlja se s državom članicom korisnicom. Vijeće, djelujući kvalificiranom većinom na prijedlog Komisije, odlučuje o prilagodbama koje treba provesti u početnim općim uvjetima gospodarske politike i odobrava revidirani program prilagodbe kako ga je pripremila država članica korisnica.

Instrument MEFS-a aktiviran je 2011. za Irsku i Portugal izdvajanjem zajma u iznosu do 22,5 milijardi EUR za Irsku i do 26 milijardi EUR za Portugal. Ukupna izdvajanja, uključujući izdvajanja Europskog instrumenta za financijsku stabilnost (EIFS), MMF-a i drugih država članica, iznose do 85 milijardi EUR, odnosno 78 milijardi EUR:

Tablica 3.: Podjela izdvajanja (u milijardama EUR)

Država MEFS EIFS MMF Ostali Ukupno Irska 22,5 17,7 22,5 22,3* 85,0 Portugal 26,0 26,0 26,0 78,0 Ukupno 48,5 43,7 48,5 22,3 163,0

* 4,8 milijardi EUR od drugih država članica (Ujedinjena Kraljevina, Švedska, Danska) i 17,5 milijardi EUR od irske države (riznica i nacionalni fond za mirovinske pričuve).

Otkad se instrument MEFS-a počeo primjenjivati, odlučeno je o smanjenju kamatne marže i produženju dospijeća, što je primijenjeno na sve kredite.

U ožujku 2014. iznos od 1 800 milijuna EUR isplaćen je Portugalu, a 800 milijuna EUR Irskoj (zadnja tranša).

U studenome 2014. iznos od 400 milijuna EUR isplaćen je Portugalu (zadnja tranša).

Na kraju 2014. ukupni preostali iznos instrumenta MEFS-a jest 46 800 milijuna EUR (Irska: 22 500 milijuna EUR, Portugal: 24 300 milijuna EUR).

Irska je u veljači 2014. zaključila program financijske pomoći EU-a/MMF-a, a Portugal je izišao iz programa u lipnju 2014.

Detaljne informacije o aktivnostima povezanima s MEFS-om dostupne su na http://ec.europa.eu/economy_finance/eu_borrower/efsm/index_en.htm

2.3.Instrument MFP

Makrofinancijska pomoć (MFP) pruža se kao potpora zemljama kandidatkinjama, mogućim kandidatkinjama i susjednim zemljama za rješavanje kratkoročnih problema s platnom bilancom, stabilizaciju javnih financija i poticanje provedbe strukturnih reforma. MFP se pruža na izvanrednoj i privremenoj osnovi i temelji se na strogim obvezama gospodarske politike. Aktivnostima u okviru MFP-a obično se nadopunjuju programi prilagodbe MMF-a. MFP se može pružiti u obliku zajmova i/ili bespovratnih sredstava.

Ako zemlja korisnica ne ispunjuje svoje obveze otplate, Komisija može aktivirati Jamstveni fond za vanjska djelovanja tako da se otplata predmetnog zaduženja Komisije osigura iz sredstava tog fonda.